ועדת העבודה, הרווחה והבריאות, כנסת 15, פרוטוקול מספר 228, 2000-11-26 13:30

חברי הוועדה: אילן גילאון נסים זאב מוזמנים: אריאלה אופיר נציבת שוויון זכויות לאנשים עם מוגבלות עדי וייס, עו"ד משרד העבודה והרווחה אהוד שיל"ת משרד הפנים סיגל קוגוט, עו"ד משרד הפנים גלעד ריקלין אגף התקציבים, משרד האוצר נטע דגן, עו"ד אגודת "בזכות" תרצה לייבוביץ, עו"ד אגודת "בזכות" מנדי לייטון אגודת "בזכות" טליה אדרי, עו"ד משרד הבריאות תמר אדרי מנכ"ל ועדת הבחירות דן אורנשטיין, עו"ד משרד המשפטים

נושא: בקשה לרביזיה – נגישות לקלפיות

דוד טל: אני מתכבד לפתוח את ישיבת ועדת העבודה, הרווחה והבריאות, שהחל בא ידידי הטוב, אילן גילאון.

דוד טל: גם הוא וגם אני נברך בסופו של דבר על המוגמר.

דוד טל: אנחנו רוצים שהחוק הזה יעבור כמה שיותר מהר.

דוד טל: אנחנו נעשה מאמץ להעביר את זה לקריאה ראשונה, כאשר אני מבטיח שנעביר את זה גם בקריאה שנייה ושלישית אפילו יותר מהר ממה שחושבים הגורמים השונים.

דוד טל: הנושא המדובר בו זה נגישות לקלפיות.

דוד טל: מונח פה על שולחני מכתב של השופט חשין, שופט בית המשפט העליון.

דוד טל: אני מוכרח לומר ששקלתי את הדברים עוד לפני שהוא שלח לי את המכתב הזה.

דוד טל: אני בהחלט מסכים עם דבריו של השופט חשין, ולכן אנחנו נוריד את סעיף 33(1) ו-(2).

הלית ברק: אני רק רוצה להבהיר שסעיף 33 בהצעה הטרומית מדבר על תיקון חוק הבחירות לכנסת ולראש הממשלה, כאשר בוועדה אנחנו הוספנו גם תיקון לחוק הרשויות המקומיות (בחירות), ולכן יש דיל אחד לכל הסעיפים.

דוד טל: יתירה מכך, בוועדה החוקה, חוק ומשפט הנושא הזה נדון.

דוד טל: אני חושב שזה לא יהיה נכון שנקבל פה שני חוקים שאחד סותר את השני.

דוד טל: אני מניח שאתה סומך על ידידך ועמיתך, פרופ' רובינשטיין.

נטע דגן: בזמן הדיון בוועדת חוקה, חוק ומשפט בהצעת החוק הזאת, שמעגנת את נושא המעטפות הכפולות, אמר פרופ' רובינשטיין שהחוק הזה הוא חוק זמני עד שיתקבל חוק שוויון לאנשים עם מוגבלות.

נטע דגן: ארגון "בזכות" – נדמה לי שהנציבות תמכה – ביקשו שזאת תהיה הוראת שעה עד לקבלת החוק.

נטע דגן: פרופ' רובינשטיין טען שאי אפשר לעגן דבר כזה בהוראת שעה וזה יהיה בחוק מפורש.

נטע דגן: נדמה לי שהוא אפילו הציע לשלוח מכתב מוועדת החוקה לוועדת העבודה והרווחה, שבפירוש אומר שבחוק שוויון זכויות לאנשים עם מוגבלות לכשיתקבל יהיה סעיף שאומר שאותו הסדר של מעטפות כפולות, שהוא הסדר זמני, שהוא הסדר מפלה, שהוא לא הסדר שוויוני, יבוטל.

דוד טל: מותר לי לבקש מגברתי שתסמוך על חבר הכנסת גילאון ועל חבר הכנסת דוד טל, שמתוקף תפקידם יבואו בדברים עם פרופ' רובינשטיין?

דוד טל: אם פרופ' רובינשטיין יקבע בוודאות, ודאי שזה יהיה טוב.

דוד טל: אני לא רוצה לקבוע כאן שום הלכה או שום חוק כזה או אחר שיסתור את מה שפרופ' רובינשטיין יקבע שם.

דוד טל: השופט חשין כותב כך: "הנדון: הצעת חוק שוויון זכויות לאנשים עם מוגבלות.

דוד טל: ..

דוד טל: אני מתכבד לפנות אליך בעניינן של שתי הצעות החוק הנ"ל.

דוד טל: כדי לקצר במקום שיכולתי להאריך, אני מצרף לכאן העתק מכתב שכתבה אלי מנכ"ל ועדת הבחירות המרכזית, הגב' תמר אדרי...

דוד טל: קיצור הדברים כיום הוא, שלפני הכנסת מונחות שתי הצעות חוק שעניינן מתן אפשרות לאנשים המוגבלים בניידות להצביע בבחירות.

דוד טל: כוונתי היא, בראש ובראשונה, לסעיף 33 להצעת חוק שוויון זכויות לאנשים עם מוגבלות.

דוד טל: ..

דוד טל: ולפיה מתבקשת הכנסת להחליף בחוק הבחירות לכנסת ולראשות הממשלה (נוסח משולב... הוא הדין בהצעת חוק הבחירות לכנסת ולראשות הממשלה (תיקון –הצבעת אנשים מוגבלים בניידות), המבקשת אף-היא להחליף את סעיף 68א שלחוק הבחירות לכנסת ולראשות הממשלה.

דוד טל: דא עקא, שתי הוראות חוק אלו אינן עולות בקנה אחד זו עם זו, ולא זו בלבד אלא שההצעה התלויה ועומדת לפני ועדת העבודה, הרווחה והבריאות אינה מביאה במניין את מצבם של מקומות הקלפי השונים, בהם אין סידורי גישה מתאימים לנכים.

דוד טל: אם יתקבל נוסח החוק כפי שגובש בפני ועדת העבודה, הרווחה והבריאות, כי אז עלול להיפגם הליך הבחירות או עלולות להישלל זכויותיהם של נכים להצביע.

דוד טל: בקשתי מעימך היא איפה זו, כי ועדת הכנסת שאתה עומד בראשה תדון מחדש בהוראת סעיף 33 להצעת חוק שוויון זכויות לאנשים עם מוגבלות וכו', וייעשה להשוואתה להצעת התיקון לחוק הבחירות לכנסת ולראש הממשלה.

דוד טל: אני מצטרף לבקשתה של הגב' אדרי כי תואילו לזמן את נציגי משרד הפנים ואת הגב' אדרי לדיון המחודש שייערך, אם תיענו לבקשתנו.

דוד טל: בכבוד רב, מישאל חשין, יושב ראש ועדת הבחירות המרכזית".

אריאלה אופיר: אני מחוייבת להיות מאוד מאוד זהירה בדברי, משום שזה עתה סיימת לקרוא באוזנינו מכתב של שופט בית המשפט העליון ומכיוון שסיפרת לנו שחשבת על הכיוון הזה לפני כן.

אריאלה אופיר: אני מאוד מכבדת את עמדתך, אבל אני חייבת לומר שנוצר פה מצב תמוה.

אריאלה אופיר: אנחנו במסגרת המהלך המרכזי של שוויון לאנשים עם מוגבלות רואים בנושא של הבחירות, של הזכות להשתתף בבחירות אבן בוחן.

אריאלה אופיר: זהו יום שהוא חגיגה דמוקרטית.

אריאלה אופיר: אנחנו לפני שבועיים, שלושה, בישיבה שהיא מבחינתנו לא בערוץ המרכזי אלא בערוץ משני, בוועדת חוקה, חוק ומשפט נדרשנו לשאלה האם לקחת את אותו סידור זמני מהבחירות הקודמות ולאמץ אותו כהסדר של קבע, שיש בו הרבה רצון טוב.

אריאלה אופיר: כמו שאמרה עו"ד דגן, היתה מחלוקת.

אריאלה אופיר: אנחנו סברנו שכדי לבטא את העובדה שזהו עדיין הסדר זמני תיקבע הוראת שעה לבחירות הקרובות, אבל חברי הכנסת סברו אחרת וקבעו שזהו תיקון.

אריאלה אופיר: לאור עמדתנו נאמר לנו שבהתאמה לאפיק המרכזי של חוק השוויון יימסר לוועדה הזאת הסידור ההוא, ובבוא יום כאשר הסידור המרכזי ייקבע בחוק, יבוטל התיקון האמור.

אריאלה אופיר: זה הגיוני ומקובל וכך גם היה.

אריאלה אופיר: היום אנחנו שומעים שיש על הפרק תפיסה אחרת, שהנושא של מעטפות כפולות, שהוא הסדר חריג, שהוא לא מבטא שוויון, שהוא זמני בטיבו ובאופיו, יהפוך להיות הסידור מעתה ועד עולם עבור אנשים עם מוגבלות.

אריאלה אופיר: מדוע?

אריאלה אופיר: משום שאין אפשרות ליצור מצב שבו קלפיות נגישות לאנשים עם מוגבלות.

אריאלה אופיר: אנחנו לא נולדנו אתמול.

אריאלה אופיר: אנחנו, כפי שמתבטא בכל החקיקה הזאת, סבורים שיש ליצור הליך להנגשת מקומות הקלפיות בתוך השנים הבאות בהדרגתיות ובכפוף למשאבים.

אריאלה אופיר: החוק הזה - חוק השוויון - צריך לקבוע את היעד הזה כיעד שכולנו חותרים אליו, ולא להמשיך עם הסידור של המעטפות הכפולות, שהוא סידור לחיילים שהם זמניים, שהוא סידור לכוחות הביטחון שזה במסגרת עבודתם.

אריאלה אופיר: מדוע אנשים עם מוגבלות צריכים להצביע בשיטה אחרת מכולנו?

אריאלה אופיר: זה לא מה שקורה בכל העולם.

דוד טל: אני חושב שזאת גזרה שהמערכת לא תוכל לעמוד בה.

דוד טל: אני צריך להיות ער וקשוב לרחשי המערכת.

דוד טל: את לא חושדת לא בחבר הכנסת גילאון ולא ביושב-הראש שהם לא רוצים להיטיב עד כמה שניתן ואפשר, הכל במסגרת מה שניתן ואפשר.

דוד טל: אני חושב שכולנו נצא נשכרים אם נצליח להעביר את הנושאים האלה כמה שיותר מהר.

דוד טל: יכול להיות שלא כל תאוותנו תהיה בידינו, אבל נצליח להעביר חוק מאוד מאוד חושב.

דוד טל: ומי כגברתי יודעת עד כמה החוק הזה חשוב.

אריאלה אופיר: יש כאן בכל זאת סתירה פנימית.

אריאלה אופיר: הוועדה הזאת מסכימה שצריך להנגיש את בתי הספר בישראל באופן הדרגתי.

אריאלה אופיר: איפה הקלפיות נמצאות?

אריאלה אופיר: בבתי הספר.

אריאלה אופיר: מדוע זה אפשרי וזה איננו אפשרי?

אריאלה אופיר: מדוע אפשר ליצור מהלך להנגשת בתי הספר בתוך 5,10 שנים, ואין אפשרות לקבוע שקלפיות תהיינה במקומות נגישים בתוך 5, 10 שנים?

אילן גילאון: אני לא בתחושה שאני הולך מפה וכל תאוותי בידי.

אילן גילאון: אני ידעתי מראש שזה הולך להיות כך.

אילן גילאון: יש 3 נושאים כבדי משקל.

אילן גילאון: שני הנושאים האחרים מבחינת היקף הכמותי שלהם הם כבדי משקל עוד יותר מאשר השלישי, משום שההנגשה לבתי הספר ממילא קיימת והקלפיות נמצאות שם.

אילן גילאון: אני רוצה להעביר את החוק לקריאה ראשונה.

אילן גילאון: אני לא רוצה שנהיה עם תחושה של החמצה אלא עם תחושה של התקדמות מסויימת.

אילן גילאון: לגבי שני הנושאים האחרים, ברמה המהותית יש לי עמדה, כאשר עליהם נדון אחרי קריאה ראשונה.

אילן גילאון: אני חושב שהאלטרנטיבה האחרת היא עיכוב של כל החוק הלאה, ואת זה אני לא רוצה.

דוד טל: המטרה היא להעביר את זה לקריאה ראשונה.

דוד טל: אחרי קריאה ראשונה יהיה מספיק זמן לבוא בדברים אם אילן גילאון, איתי או עם חבר הכנסת נסים זאב על-מנת לתקן את הטעון תיקון כפי שכל אחד חושב לנכון.

דוד טל: אני מעלה את הנוסח להצבעה, עם התיקון שאמרתי.

דוד טל: מי בעד, ירים את ידו?

דוד טל: ה צ ב ע ה בעד – 3 נגד – 0 אני מאשר את ההצעה הזאת להצבעה לקריאה ראשונה במליאת הכנסת.

דוד טל: תודה רבה.

אילן גילאון: זה אומר שהרביזיה על סעיף 39 לא מתקיימת.

דוד טל: אני רוצה להודות ליושב-ראש הוועדה, אילן גילאון, שישב בחלקן הגדול של הישיבות והביא את הסירה לחוף מבטחים.

דוד טל: אני מקווה שנשלים את העבודה בכך שנביא את הממשלה לחוף מבטחים.

דוד טל: תודה רבה.